
РУЖАНЕЦ ПЕРАПРАШЭННЯ БЕЗЗАГАННАГА СЭРЦА МАРЫІ
АДАРАЦЫЯ НАЙСВЯЦЕЙШАГА САКРАМЭНТУ
Выстаўленне Найсвяцейшага Сакрамэнту
Спеў на выстаўленне: О збаўча Гостыя ...
Спеўнік «Божа, мы Цябе ўслаўляем», № 394
Схілім галовы перад нашым Панам, укрытым у таямніцы Найсвяцейшага Сакрамэнту. Няхай усе сэрцы адкрыюцца на прысутнасць Бога. Паўтарайма словы малітвы Анёла з Фацімы:

О Божа мой, веру ў Цябе, праслаўляю Цябе, давяраю Табе і люблю Цябе.

Прашу ў Цябе прабачэння для тых, хто не верыць у Цябе, не праслаўляе Цябе, не давярае Табе і не любіць Цябе.

О Найсвяцейшая Тройца – Айцец, Сын і Дух Святы.

З глыбокаю пакораю хвалу Табе аддаю і ахвярую Табе Найсвяцейшае Цела і Кроў, Душу і Боскасць Пана нашага, Езуса Хрыста, прысутнага на ўсіх алтарах свету, як перапрашэнне за знявагі, святатацтва і абыякавасць, якімі Яго абражаюць.

Праз бясконцыя заслугі Яго Найсвяцейшага Сэрца і праз заступніцтва Беззаганнага Сэрца Марыі прашу ў Цябе ласкі навяртання бедных грэшнікаў.

Малітва перад Ружанцам

Молімся: О Марыя, праз набажэнствы першых суботаў месяца прагнем перапрасіць за пяць відаў знявагаў і абразаў Твайго Беззаганнага Сэрца. Прымі гэтае наша перапрашэнне за блюзнерствы, скіраваныя супраць Твайго Беззаганнага Зачацця, Твайго Дзявоцтва і Твайго Божага Мацярынства. Ахвяруючы Табе гэтае наша перапрашэнне, просім прабачэння для тых, хто не прызнае Цябе за Маці ўсяго чалавецтва і хто сее ў сэрцах дзяцей абыякавасць, ігнараванне і нават нянавісць да Цябе. Урэшце прагнем перапрасіць за знявагі, прычыненыя Табе тымі, хто зневажае Твае святыя выявы. 

Маці Божая, аддаем Табе нашыя сэрцы. Ачысці іх, распалі ў іх любоў. Выпрасі нам святло Духа Святога, каб мы маглі пазнаць волю Божую і выканаць яе з Тваёй дапамогаю.

Жадаючы суцешыць і перапрасіць Тваё Беззаганнае Сэрца, распачынаем малітву Святога Ружанца.
Святы Ружанец

Веру ў Бога, Айца ўсемагутнага, Стварыцеля неба і зямлі, і ў Езуса Хрыста, Сына Яго адзінага, Пана нашага, які быў зачаты ад Духа Святога, нарадзіўся з Дзевы Марыі, замучаны пры Понцкім Пілаце, укрыжаваны, памёр і быў пахаваны; зышоў да адхлані, на трэці дзень уваскрос з памерлых, узышоў на неба, сядзіць праваруч Бога Айца ўсемагутнага, адтуль прыйдзе судзіць жывых і памерлых. Веру ў Духа Святога, святы Касцёл каталіцкі, еднасць святых, адпушчэнне грахоў, уваскрашэнне цела, жыццё вечнае. Амэн.

Ойча наш, каторы ёсць у небе, свяціся iмя Тваё, прыйдзi Валадарства Тваё, будзь воля Твая як у небе, так i на зямлi. Хлеба нашага штодзённага дай нам сёння і адпусцi нам правіны нашы, як i мы адпускаем вiнаватым нашым, і не ўводзь нас у спакусу, але збаў нас ад злога. Амэн.

Вітай, Марыя, поўная ласкі, Пан з Табою, благаслаўлёная Ты між жанчынамі і благаслаўлёны плод улоння Твайго, Езус. Святая Марыя, Маці Божая, маліся за нас, грэшных, цяпер і ў хвіліну смерці нашай. Амэн. (3 разы)
Хвала Айцу і Сыну, і Духу Святому. Як была спрадвеку, цяпер і заўсёды, і на векі вечныя. Амэн.

Хвалебныя таямніцы

I. Уваскрасенне Хрыста.

З Евангелля паводле св. Мацвея (Мц 28, 1-6)

На світанні першага дня тыдня прыйшла Марыя Магдалена і другая Марыя паглядзець магілу. І вось стаўся вялікі землятрус, бо анёл Пана, які сышоў з неба, падышоў, адсунуў камень і сеў на ім. Выгляд жа ягоны быў, як маланка, і адзенне ягонае было белае, як снег. Анёл жа, прамаўляючы да жанчын, сказаў: «Не бойцеся! Ведаю, што вы шукаеце Езуса ўкрыжаванага. Яго тут няма, Ён уваскрос, як сказаў».
***

Уваскрасенне Хрыста азначае нашае духоўнае адраджэнне ў водах хросту і вяртанне да новага жыцця ў справядлівасці і праўдзе. Дар уваскрасення спаслаў нам міласэрны Бог. Ён адарыў нас таксама ласкаю паяднання з пераможным Езусам у святой Імшы, якую мы атрымліваем дзякуючы сакрамэнту пакаяння. Як мага часцей прыступайма да святой Камуніі, бо яна для нас – гарантыя нашага ўласнага ўваскрашэння.
У гэтай таямніцы будзем перапрашаць Беззаганнае Сэрца Марыі за грахі людзей, што ігнаруюць святыя сакрамэнты, не выкарыстоўваюць ласкі, здабытыя Хрыстом для чалавецтва праз Яго ўваскрасенне.

Пасля кожнай малітвы Вітай, Марыя чытаецца просьба: 
Захавай і памнож у нас веру ў Тваё Беззаганнае Зачацце.

Ойча наш…, Вітай, Марыя… (10 разоў), Хвала Айцу…

Няхай будзе праслаўлёны Найсвяцейшы Сакрамэнт, праўдзівае Цела і Кроў Пана нашага Езуса Хрыста.

О мой Езу, прабач нам грахі нашыя, захавай нас ад агню пякельнага, правядзі ўсе душы на неба і дапамажы асабліва тым, каму найбольш патрэбна Твая міласэрнасць.

О Марыя, без граху першароднага зачатая, маліся за нас, хто ў Цябе паратунку шукае, і за тых грэшных, хто Табою пагарджае, асабліва за ворагаў Касцёла і даручаных Табе.

Найсвяцейшае Сэрца Езуса, прыйдзі Валадарства Тваё праз Беззаганнае Сэрца Марыі.

II. Унебаўшэсце Езуса.
З Евангелля паводле св. Марка (Мк 16, 15-16. 19):
Ён сказаў ім: «Ідзіце па ўсім свеце і абвяшчайце Евангелле ўсякаму стварэнню. Хто паверыць і ахрысціцца, будзе збаўлены, а хто не паверыць, будзе асуджаны». Пасля размовы з імі Пан Езус узнёсся ў неба і сеў праваруч Бога.

***

Езус, перамогшы смерць, узышоў на неба, каб падрыхтаваць месца прабывання для ўсіх, хто паверыў у Яго. Збаўца ўзносіцца да нябеснай хвалы, але застаецца з намі ў кожным табэрнакулюме, у кожным сакрамэнце, каб сваёй сакрамэнтальнай прысутнасцю весці нас да шчаслівай вечнасці.
У гэтай таямніцы будзем перапрашаць Беззаганнае Сэрца Марыі за грахі людзей, якія жывуць толькі сённяшнім днём і не думаюць пра вечнасць, спрабуюць стварыць сабе шчасце і рай тут, на зямлі, робячы гэта часта за кошт іншых людзей і ранячы Сэрца любячага Збавіцеля.

Пасля кожнай малітвы Вітай, Марыя чытаецца просьба: 
Захавай і памнож у нас веру ў Тваё непарушнае Дзявоцтва.

Ойча наш…, Вітай, Марыя… (10 разоў), Хвала Айцу…

III. Спасланне Духа Святога.

З Евангелля паводле св. Лукі і Дзеяў Апосталаў (Лк 24, 49; Дз 2, 1-4)

Калі настаў дзень Пяцідзясятніцы, усе былі разам у тым самым месцы. Раптам узняўся шум з неба, нібы павеў моцнага ветру, і напоўніў увесь дом, дзе яны сядзелі. З’явіліся ім падзеленыя языкі, быццам ад агня, і затрымаліся на кожным з іх. Усе напоўніліся Духам Святым, і пачалі гаварыць на іншых мовах, як Дух даваў ім прамаўляць.

***

Маці Уцелаўлёнага Слова, Абранніца Духа Святога, дапамажы нам не страціць годнасці дзяцей Божых. Няхай моц Божая, якая выплывае з Эўхарыстыі, пранікае ў нашыя сэрцы, перамяняючы нас і праз нас – моцаю Духа Святога – перамяняе аблічча гэтай зямлі.

У гэтай таямніцы будзем перапрашаць Беззаганнае Сэрца Марыі за грахі людзей, якія грашаць супраць Духа Святога. Няхай нашае наследаванне Марыі, якая просіць дароў Духа Святога і якая адданая Яго кіраўніцтву, будзе нашым перапрашэннем за грахі тых, хто кіруецца духам гэтага свету.

Пасля кожнай малітвы Вітай, Марыя чытаецца просьба: 
Захавай і памнож у нас веру ў Тваю годнасць сапраўднай Божай Маці.

Ойча наш…, Вітай, Марыя… (10 разоў), Хвала Айцу…

IV. Унебаўзяцце Найсвяцейшай Панны Марыі.

З Евангелля паводле св. Лукі (Лк 1, 46-49. 51-52)

І сказала Марыя: «Велічае душа мая Пана, і ўзрадаваўся дух мой у Богу, маім Збаўцу, бо глянуў Бог на пакору сваёй слугі. І цяпер благаслаўляць Мяне будуць усе пакаленні. Бо вялікае ўчыніў мне Усемагутны, а імя Яго святое».

***

Таямніца Унебаўзяцця Маці Божай пераадольвае наш страх перад смерцю і напаўняе надзеяй на нашае ўнебаўзяцце, бо, калі Марыя ўжо знаходзіцца там, дзе Яе Сын, то і кожны вернік атрымлівае надзею пераступіць парог неба. Няхай заступніцтва нашай нябеснай Маці паспрыяе нам наследваць Яе цноты і жыць праведна, каб заслужыць шчаслівую вечнасць.

У гэтай таямніцы будзем перапрашаць Беззаганнае Сэрца Марыі за грахі людзей, якія не прымаюць дагмату пра ўнебаўзяцце Марыі.

Пасля кожнай малітвы Вітай, Марыя чытаецца просьба: 
Захавай і памнож у нас шанаванне і любоў да Тваіх абразоў.

Ойча наш…, Вітай, Марыя… (10 разоў), Хвала Айцу…

V. Укаранаванне Найсвяцейшай Панны Марыі.

З Апакаліпсіса св. Яна (Ап 12, 1. 10)

Вялікі знак з’явіўся на небе: жанчына, апранутая ў сонца, і месяц пад яе нагамі, а над яе галавою вянок з дванаццаці зорак.

***

Каралева неба і зямлі, давяраемся Тваёй Мацярынскай апецы. Прагнем ахвяраваць Табе душу і цела, розум, волю і пачуцці, каб Ты магла прывесці нас да Твайго Сына ў небе.

У гэтай таямніцы будзем перапрашаць Беззаганнае Сэрца Марыі за грахі людзей, якія не прызнаюць каралеўскай годнасці Найсвяцейшай Маці і не аддаюць Ёй належнай пашаны.

Пасля кожнай малітвы Вітай, Марыя чытаецца просьба: 
Распалі ва ўсіх сэрцах прагу набажэнства і любоў да Цябе.

Ойча наш…, Вітай, Марыя…(10 разоў), Хвала Айцу…
Малітва на заканчэнне Ружанца

Каралева Ружанца Святога, наша Фацімская Пані! Дзякуем Табе за дапамогу, якую Ты нам аказала. Тваё Фацімскае пасланне – гэта праява Мацярынскай любові. Ты прагнеш усіх уратаваць і кожнага хочаш правесці на Неба.

Хвала і праслаўленне Айцу і Сыну, і Духу Святому за гэтую поўную велічы Каралеву Неба, за Яе Фацімскае пасланне і за выслухоўванне нашых просьбаў. Амэн.

Разважанне (медытацыя) над таямніцай Ружанца (15 хвілін)

Малітва перад медытацыяй

Маці Найсвяцейшая, Беззаганная Марыя! У першыя суботы месца Ты адкрываеш сваё Беззаганнае Сэрца для ўсіх, хто прагне прыняць у сваё сэрца гэтыя найважнейшыя знакі, якія Бог паказаў нам у Фаціме. Прашу, адкрый перад намі сваё Сэрца. Асмельваемся прасіць аб гэтым з цалкавітай пакорай, а таксама з дзіцячаю адвагаю, таму што хочам наследаваць Цябе у вернасці Богу, таму што хочам жыць любоўю да Твайго Сына, таму што прагнем заўсёды трываць у стане ласкі, і нарэшце, таму, што прагнем ўсё, што толькі можам, ахвяраваць у духу ўміласціўлення за грахі тых людзей, якія зневажаюць і абражаюць Цябе. Дапамажы, каб сэрцы нашыя станавіліся ўсё больш любымі Табе, больш блізкімі Табе, больш падобнымі да Твайго Беззаганнага Сэрца. Амэн.
Разважанне над хвалебнаю таямніцаю Ружанца «Уваскрасенне Хрыста» 

(паводле: Кшыштаф Вонс SDS, «Паверыць Хрысту»).
І вельмі рана, у першы дзень тыдня, прыйшлі да магілы, калі ўзышло сонца. <…> Убачылі, што камень адсунуты, а быў ён вельмі вялікі. І ўвайшоўшы ў магілу, убачылі юнака, які сядзеў з правага боку і быў апрануты ў белае адзенне, і вельмі спалохаліся. А ён сказаў ім: «Не бойцеся! Шукаеце Езуса Назараніна, укрыжаванага. Ён уваскрос, Яго тут няма; вось месца, дзе паклалі Яго. Але ідзіце, скажыце вучням Ягоным і Пятру: “Ён апярэдзіць вас у Галілеі. Там Яго ўбачыце, як Ён сказаў вам”» (Мк 16, 2.4-7).

Тэкст Евангелля паводле Марка завяршаецца пакліканнем да новага жыцця. Езус увесь час, падобна як і сваіх вучняў, цярпліва выхоўваў нас, каб мы перажылі навяртанне і паверылі ў Евангелле. Толькі тады мы зможам стаць на Ягоны бок і быць з Ім у любой сітуацыі, таксама і ў той, што вышэй за нашыя сілы, якая можа з’явіцца ў нашым штодзённым жыцці. Шлях, прапанаваны нам у Евангеллі паводле Марка, заахвочвае нас да таго, каб прыняць новы пачатак у нашым жыцці: згадзіцца быць з Езусам, кожную раніцу нанова пачынаць верыць Яму, нягледзячы на нашую бездапаможнасць і разгубленасць, таксама і тады, калі мы бачым перад сабою толькі «цяжкі камень», які не дае нам убачыць Яго.

Падчас медытацыі пастараемся паглядзець на пройдзены намі жыццёвы шлях і нашу будучыню ў кантэксце пасхальных падзеяў. Апісаныя Маркам падзеі завяршаюць і ў той жа час распачынаюць евангельскі шлях вучня. Гэта – ключавая сцэна, паколькі яна дае нам вельмі важныя крытэрыі для асэнсавання нашага евангельскага паклікання. Гэтыя крытэрыі могуць дапамагчы нам у зразуменні шляху, які мы прайшлі, і ва ўсведамленні найважнейшых выклікаў адносна нашага будучага штодзённага жыцця.

Паспрабуем адшукаць у перажываннях жанчын сляды нашых жыццёвых сітуацый. Са смуткам і болем яны ідуць да магілы Умілаванага Настаўніка. Штодзённае жыццё без жывога Езуса становіцца для іх цяжарам, якому яны не могуць даць рады. Якія перажыванні з нашага жыцця нагадвае нам гэтая сітуацыя?

Адчуванне бездапаможнасці, болю і жалобы раптам змяняецца. Жанчыны чуюць словы, якія праліваюць новае святло на ўсё, што яны да гэтага часу перажылі, на іх шлях з Езусам, пройдзены да гэтага часу. Там, дзе жанчыны думалі знайсці смерць, яны знайшлі жыццё. Ці перажывалі мы штосьці падобнае ў нашым жыцці? Што было нашай «магілай»? Ці перажылі мы раніцу ўваскрасення ў сваім жыцці? (Некалькі хвілінаў цішыні.)
«Не бойцеся!». Першыя словы паклікання да новага жыцця датычаць нашага страху. Каб адкрыцца для новага пачатку, мы павінны вызваліцца ад сваіх страхаў. Страхі могуць перашкодзіць нам паверыць Езусу, «быць з Ім». Яны могуць быць прычынай многіх уцёкаў: ад выбару, ад адказнасці, ад штодзённага жыцця, ад таго, каб да канца пайсці за Езусам. Страхі могуць парушыць наша штодзённае жыццё і пазбавіць надзеі; могуць так моцна заблакаваць нашу памяць, што мы забудземся пра ўвесь шлях, які мы прайшлі ў сваім жыцці. Страх можа знішчыць жаданне мець блізкую сувязь з Езусам. Можа забіць нават жаданне жыць. Таму першыя словы пасхальнага закліку звяртаюць увагу на наш страх і матывуюць нас набрацца адвагі, каб пераступіць праз яго і паверыць Езусу.

Якія страхі не пакідаюць нас перад вяртаннем да штодзённага жыцця? Раскажам Уваскросламу Хрысту пра іх. Будзем паўтараць словы юнака, якога ўбачылі жанчыны, і які сказаў: «Не бойцеся». (Некалькі хвілінаў цішыні.)
«Шукаеце Езуса…». Вернае слуханне і засваенне Божага слова дапамагае нам адшукаць найглыбейшае жаданне: жаданне Езуса. Калі мы будзем вяртацца да Божага слова ў працяглай малітве, Ён дапаможа нам яго захаваць. Слова Езуса фарміруе ў нас гэтае жаданне на працягу таго часу, калі мы прыходзім да Езуса, каб адараваць Яго, каб удзельнічаць у святой Імшы, у рэкалекцыях. Яно выхоўвае нашыя сэрцы, каб «быць з Езусам». Дапамагае нам стаць на Ягоны бок і адчуць смак Яго жыцця: у суцяшэнні і ў горычы, у Галілеі, у Гетсэманіі, на Галгоце і ў раніцы ўваскрасення. Слова вучыць нас трымацца Езуса ў любых абставінах. Яно ідзе з намі ў вір штодзённага жыцця. Езус будзе штодзённа даваць нам сваё слова, каб мы, не перастаючы, шукалі Яго і вучыліся распазнаваць знакі жыцця сярод самых звычайных рэчаў.

Якія жаданні пераважаюць цяпер у сэрцы кожнага з нас? Што мы можам сказаць пра жаданне шукаць Езуса? (Некалькі хвілінаў цішыні.)
«Шукаеце Езуса Назараніна…» Імя «Езус Назаранін» нагадвае нам, што Езус, Сын Божы, з’яўляецца таксама ў поўнай меры Чалавекам. Яго жыццё ў Назарэце было сціплым, звычайным. Да таго жыцця з Ім Езус запрасіў таксама сваіх вучняў. Нашае жыццё скрытае з Хрыстом у Богу. Ён працягвае заставацца «Галілейцам», гэта значыць чалавекам, які вядзе скрытае жыццё. Ён прыходзіць у цішыні і ў цішыні адыходзіць. Такога Езуса мы павінны шукаць у нашым штодзённым жыцці, якое з’яўляецца сапраўднай Галілеяй, дзе жыве Езус, які сустракае кожнага з нас, кліча і абвяшчае сваё слова. Бог у Езусе Назараніне палюбіў штодзённае жыццё, якім жыве кожны з нас. У ім мы павінны Яго шукаць і знаходзіць, не чакаючы надзвычайных доказаў Яго прысутнасці.

Ці хачу я «быць з Езусам» у маім штодзённым жыцці, да якога я вяртаюся? Ці веру я, што Ён будзе са мною ў самых «скрытых» месцах, у самых простых занятках? Буду праслаўляць Езуса ў маім штодзённым жыцці. Усвядомлю, што кожны яго куточак прасякнуты прысутнасцю Збаўцы. Аддам Яму маё штодзённае жыццё такім, якое яно ёсць, да якога я вяртаюся. (Некалькі хвілінаў цішыні.)
«Шукаеце Езуса… укрыжаванага». Шлях Езуса распачаўся ў Назарэце і прайшоў праз Галготу. «Укрыжаваны» – гэта таксама Ягонае імя. Яно звязана з цярпеннем і смерцю і нагадвае нам, што «быць з Ім» у штодзённым жыцці не атрымаецца без крыжа. Гэта не азначае, што мы павінны шукаць цярпення. Мы павінны шукаць Езуса і ісці за Ім, куды б Ён ні пайшоў, нават тады, калі гэта будзе патрабаваць ахвяры, падобна да жанчын, якія былі з Ім да канца і шукалі Яго.

Даверым Езусу нашу будучыню, асабліва тыя яе моманты, калі будзем закліканы «загубіць жыццё» дзеля Яго. Будзем прасіць у Яго, каб нашае сэрца было верным Яму да канца нашага жыцця.

«Уваскрос». Апошняе слова не застаецца за крыжам. Укрыжаваны Езус уваскрос. Езус вышэй за цярпенне, вышэй за крыж і смерць. Няма такіх крыжоў, ад якіх Ён сам не мог бы збавіцца, і такіх магілаў, з якіх Ён не змог бы вывесці жыцця. Ён жыве, Ён заўжды з намі, Ён гатовы сысці за намі нават у адхлань, каб вывесці нас з яе.

Наш час медытацыі можна правесці ў паўтарэнні аднаго гэтага слова: «Уваскрос». Будзем паўтараць яго павольна, з глыбокім сардэчным пачуццём, з вераю, ажно пакуль яно не прасякне наш розум, сэрца і волю. (Некалькі хвілінаў цішыні.)
«Але ідзіце, скажыце…». Мы пасланыя ў штодзённасць, каб абвяшчаць новае жыццё іншым людзям. Гэтае пакліканне Езус цярпліва фарміраваў у кожным з нас падчас пілігрымак, падчас рэкалекцый ці адарацыі. Ён выцягваў кожнага з нас з магілы граху і ранаў. Ён вызваляў нас ад смутку і страху, якія не дазвалялі нам жыць поўным жыццём. Ён вяртае нам свабоду і дае новае жыццё: новыя розум, сэрца і волю. Мы павінны вучыцца самі і вучыць іншых па-новаму глядзець на штодзённасць. Езус штодзённа паўтарае нам: «Вось чыню ўсё новае» (Ап 21, 5). Цяпер, калі мы перажываем вызваленне з магілы нашых грэшных зняволенняў і адчулі смак навізны жыцця, мы павінны прыняць заклік: «Ідзі і скажы…». Але найперш нам неабходна пайсці да тых, з кім мы падзяляем нашае штодзённае жыццё і чые імёны добра ведаем, – да сваіх родных, сяброў, суседзяў і знаёмых.

Якія перажыванні абуджае ўва мне пакліканне Езуса? Ці адчуваю я сябе ўнутрана свабодным, каб дзяліцца Евангеллем сярод найбліжэйшых? Чаму найбольш супраціўляецца маё сэрца? (Некалькі хвілінаў цішыні.)
«Ён апярэдзіць вас у Галілеі…». Мы павінны вярнуцца ў «нашу Галілею», у тое месца, дзе ўпершыню пачулі Евангелле, дзе нарадзілася наша вера. Мы павінны працягваць будаванне блізкай сувязі з Езусам, слухаць Яго слова, медытаваць над ім і сузіраць яго. Езус нас апярэджвае, ідзе перад намі. Ён хоча быць першым: першым у нашых планах і выбары. І мы павінны вучыцца хадзіць Ягонымі шляхамі. Не забягаць наперад Яму, не навязваць Яму нашага ўласнага кірунку жыцця.

Езус абяцае нам, што мы ўбачым Яго ў штодзённым жыцці. Убачым Яго глыбей, чым бачылі да гэтага часу. Перажыванне пілігрымкі да Яго Маці, хвілінаў адарацыі, медытацыі вучыць нас «быць з Ім» дзякуючы вернаму слуханню і засваенню слова. Цяпер мы хочам дзякуючы Яго ласцы заўважаць Яго і сустракацца з Ім у штодзённых справах, у тым самым асяроддзі жыцця, дзе ўпершыню пачулі Яго імя, дзе ўпершыню пачалі верыць.

Выкажам Езусу сваю боязь, сумненні, турботы. Даверымся Ягонаму Духу. Абудзім у сабе пачуццё веры ў маўклівую прысутнасць Духа, які жадае няспынна суправаджаць нас у кожны момант жыцця, калі адкрыем Яму свае сэрцы, калі цалкавіта даверымся Езусу і Яго Найсвяцейшай Маці.

Перапрашаючы Беззаганнае Сэрца Марыі за ўсе блюзнерствы і знявагі, просім заступніцтва Багародзіцы, каб Яна выпрасіла для нас святло Духа Святога, каб мы заўсёды былі вернымі Яе Сыну, каб маглі зразумець намеры і волю Божую і праведным жыццём заслужылі вечнае шчасце ў Небе. Амэн.
Лiтанiя да Найсвяцейшай Панны Марыi (Ларэтанская)

Кiрые, элейсон, Хрыстэ, элейсон, Кiрые, элейсон,

Хрыстэ, пачуй нас, Хрыстэ, выслухай нас.

Ойча з неба, Божа, – змiлуйся над намi.

Сыне, Адкупіцель свету, Божа, 

Духу Святы, Божа, 

Святая Тройца, адзiны Божа, – змiлуйся над намi.

Святая Марыя, – малiся за нас.

Святая Багародзіца,

Святая Панна над паннамi,

Мацi Хрыстова,

Мацi Касцёла,

Мацi ласкi Божай,

Мацi міласэрнасці,

Мацi надзеі,
Маці прачыстая,

Мацi беззаганная,

Мацi непарушная,

Маці нявінная,

Мацi наймiлейшая,

Мацi найцудоўнейшая,

Мацi добрай рады,

Мацi Стварыцеля,

Мацi Збавiцеля,

Панна наймудрэйшая,

Панна, хвалы годная,

Панна праслаўлёная,

Панна магутная,

Панна ласкавая,

Панна верная,

Люстра справядлiвасцi,

Сталiца мудрасцi,

Прычына нашай радасцi,

Святыня духоўная,

Святыня хвалебная,

Святыня слаўная пабожнасцi,

Ружа містычная,

Вежа Давiдава,

Вежа з косцi слановай,

Залаты доме,

Каўчэг Запавету,

Брама нябесная,

Зорка ранiшняя,

Аздараўленне хворых,

Прытулак грэшных,

Палёгка мігрантаў,
Суцяшальнiца засмучаных,

Успамога хрысціянаў,

Каралева анёлаў,

Каралева патрыярхаў,

Каралева прарокаў,

Каралева Апосталаў,

Каралева мучанiкаў,

Каралева веравызнаўцаў,

Каралева паннаў,

Каралева ўсiх святых,

Каралева, без граху першароднага зачатая,

Каралева ўнебаўзятая,

Каралева Ружанца святога,

Каралева сем’яў,

Каралева супакою, 

Каралева Беларусі, – малiся за нас.

Баранку Божы, якi бярэш на сябе грахi свету, – даруй нам, Пане.
Баранку Божы, якi бярэш на сябе грахi свету, – выслухай нас, Пане.

Баранку Божы, якi бярэш на сябе грахi свету, – змiлуйся над намi.

С.: Малiся за нас, Святая Багародзіца.

Н.: Каб сталiся мы годнымi абяцанняў Хрыстовых.

Молiмся: Просім Цябе, Пане Божа, дазволь нам, слугам Тваім, цешыцца трывалым здароўем душы і цела, і праз слаўнае заступніцтва Найсвяцейшай заўсёды Панны Марыі май ласку вызваліць нас ад цяперашняга смутку і адарыць вечнай радасцю. Праз Хрыста, Пана нашага.

Н.: Амэн.

Тваёй абароне

Тваёй абароне аддаёмся, Святая Багародзіца, у нашых патрэбах не пагарджай маленнем нашым. I ад усялякай злой прыгоды выбаўляй нас заўсёды, Панна хвалебная i благаслаўлёная.

О Панi наша, Апякунка наша, Суцяшальнiца наша, Ты Заступніца наша, з Сынам сваiм нас паяднай, Сыну свайму нас даручай, Сыну свайму нас аддавай.

Малiтва св. Бэрнарда

Памятай, о Найсвяцейшая Панна Марыя, што нiколi не здаралася, каб пакiнула таго, хто да Цябе ўцякае, Цябе на дапамогу клiча, Тваёй апекi просiць. Гэтым даверам натхнёны, да Цябе, о Панна над паннамi i Мацi наша, iмкнуся, да Цябе прыходжу, перад Табою, грэшны, плачучы, стаю. О Мацi Слова, не пагарджай словамi маiмi, але пачуй iх ласкава i выслухай. Амэн. 
Калі па часе магчыма, то можна чытаць (спяваць) суплікацыю: «Святы Божа...»

Спеў: Гэты велічны Сакрамэнт ...
Спеўнік «Божа, мы Цябе ўслаўляем», № 396

Благаслаўленне Найсвяцейшым Сакрамэнтам

Спеўнік «Божа, мы Цябе ўслаўляем», № 397-400

